REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/105-18

21. maj 2018. godine

B e o g r a d

Z A P I S N I K

SA 11. SEDNICE ODBORA ZA DIJASPORU I SRBE U REGIONU

Sednica je održana u četvrtak, 17**. maja 2018**. godine u sali 3 Doma Narodne skupštine sa početkom u **11,00 časova**.

 Na početku sednice, predsedavao je mr Ivan Kostić, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Blaža Knežević, Aleksandar Marković, Prim. dr Vlado Babić, dr Ivan Bauer, Aleksandar Čotrić, Marjana Maraš, Mirjana Dragaš, Dragan Veljković i zamenici članova Olivera Ognjanović i Milisav Milojević.

Sa sednice opravdano odsutni: Jadranka mr Jovanović, Goran Nikolić, Vladimir Đurić, Radoslav Milojičić, Ljiljana Mihajlović, Filip Stojanović i Dejan Šulkić.

Pored članova i zamenika članova Odbora sednici su prisustvovali narodni poslanici koji nisu članovi Odbora: Boško Obradović i Marija Janjušević.

Sednicu je otvorio predsednik Odbora mr Ivan Kostić, konstatovao u elektronskom sistemu da je prisutno 12 narodnih poslanika, članova, odnosno zamenika članova Odbora, da postoji kvorum za rad i odlučivanje. Predsednik Odbora je sazvao sednicu sa dve tačke dnevnog reda: Značaj predstojećih izbora u BiH za položaj Srba u Federaciji BiH i Razno. S obzirom da je u međuvremenu stigao predlog za dopunu dnevnog reda sa još dve tačke dnevnog reda: Razrešenje predsednika i zamenika predsednika Odbora i Izbor predsednika i zamenika predsednika Odbora, predsedavajući je dao reč predlagaču, Aleksandru Markoviću, nakon čega je Odbor većinom glasova usvojio predlog za dopunu dnevnog reda. Odbor se potom izjasnio i usvojio sledeći dopunjen dnevni red:

1.Značaj predstojećih izbora u BiH za položaj Srba u Federaciji BiH

2.Razrešenje predsednika i zamenika predsednika Odbora;

3.Izbor predsednika i zamenika predsednika Odbora

4.Razno

Pre prelaska na rad po tačkama dnevnog reda, predsedavajući je zamolio prisutne da se izjasne o zapisnicima sa osme, devete i desete sednice Odbora. Pošto nije bilo primedbi na zapisnike, pristupilo se glasanju i Odbor je većinom glasova usvojio zapisnike sa osme, devete i desete Odbora.

Po prvoj tački dnevnog reda: Značaj predstojećih izbora u BiH za položaj Srba u Federaciji BiH govorio je Miodrag Linta, koji je najpre ukazao na težak položaj Srba koji žive na prostoru Federacije BiH, da je prema popisu stanovništva iz 1991. godine tamo živelo 600 hiljada Srba, a da ih danas ima oko 56 hiljada, da je preko pola miliona Srba proterano sa tih prostora, a da je onaj deo koji je ostao da živi diskriminisan, da ima problema kada je u pitanju zapošljavanje, obrazovanje, raspodela budžetskih sredstava, kao i da nema napretka u povratku raseljenih, niti obnove uništenog kulturnog nasleđa. Linta je rekao da je ključ opstanka i zaštite prava Srba u Federaciji Bosne i Hercegovine osnaženje njihovog političkog položaja. Imajući u vidu sveukupan težak položaj Srba u Federaciji BiH, kao i da su izbori u BiH raspisani 8. maja i da će se održati 7. oktobra ove godine, neophodan je masovniji odziv raseljenih Srba, koji treba da se prijave, odnosno registriju za glasanje, a imaju na to pravo i koji to mogu učiniti do 26. jula. Linta je naglasio da Srbi u Federaciji BiH treba da deluju jedinstveno, da se formira jedinstvena srpska lista, pod nazivom „Opstanak“sa kojom bi se izašlo na predstojeće izbore u BiH kako ne bi došlo do rasipanja glasova, tj. kako bi Srbi na prostoru Federacije BiH imali legitimne, istinske svoje predstavnike, koji će se boriti za prava Srba. U tom smislu je naveo primer Srebrenice, kada su naši sunarodnici na poslednjim lokalnim izborima izašli sa jedinstvenom srpskom listom i za gradonačelnika izabran srpski predstavnik Mladen Grujičić. Obrazlažući razloge izlaska na izbore svih raseljenih Srba, koji na to imaju pravo, Linta je još jednom podvukao važnost osnaživanja političkog položaja naših sunarodnika na prostoru Federacije BiH, podrške koja im je neophodna za ostvarivanje tog važnog segmenta, koji je uslov za direktan uticaj kroz zakonski okvir za poboljšanje njihovog položaja.

Pošto po prvoj tački dnevnog reda nije bilo prijavljenih za reč, prešlo se na rad po drugoj tački:“Razrešenje predsednika i zamenika predsednika Odbora“, gde je najpre predlagaču dopune dnevnog reda Aleksandru Markoviću data reč. Nakon toga se predsedavajući obratio prisutnima uz konstataciju dosadašnjeg konstruktivnog rada i izdvojio nekoliko segmenata vezanih za dosadašnji rad Odbora. Uz podsećanje da su u skladu sa delokrugom, mogućnosti Odbora ograničene, istakao je nekoliko važnih aktivnosti Odbora u protekle dve godine, posebno kada je u pitanju projekat „Jasenovac“, uspostavljanje i intenziviranje saradnje sa Srbima iz regiona, sa Konferencijom Srba u regionu, saradnja sa Organizacijom srpskih studenata iz inostranstva, kao i sa srpskim studentima iz regiona koji studiraju u Srbiji. Posebno je izdvojio zalaganje i postignute pomake u rešavanju problema srpskih radnika u Ruskoj Federaciji. Takođe je ukazao na određena pitanja koja nisu rešena u ovom periodu ističući pitanje izbora direktora Uprave za saradnju s dijasporom i Srbima u regionu, pitanje u vezi sa rešavanjem problema naših sunarodnika u regionu, kao i pitanje u vezi sa realizacijom službenog putovanja po pozivu naše dijaspore iz prekookeanskih zemalja.

U diskusiji su učestvovali: Aleksandar Marković i Marjana Maraš, koji su istakli dosadašnju dobru saradnju u Odboru i potrebu za unapređenjem rada Odbora kroz jačanje veza sa ministarstvima, PKS i drugim nadležnim organima u cilju poboljšanja položaja Srba u regionu i naše dijaspore. U diskusiji su učestvovali i Miodrag Linta i Boško Obradović.

Nakon diskusije pristupilo se glasanju. Sa 11 (jedanaest) glasova za razrešeni su predsednik i zamenik predsednika Odbora.

Predsedavanje sednicom nastavila je narodna poslanica Mirjana Dragaš, najstariji prisutan član Odbora, koja je prešla na rad po trećoj tački: „Izbor predsednika i zamenika predsednika Odbora“. Predlagač dopune dnevnog reda Aleksandar Marković je po ovoj tački za predsednika Odbora predložio narodnog poslanika Miodraga Lintu, a za zamenika predsednika Mirjanu Dragaš. U diskusiji su učestvovali: Aleksandar Marković, Mirjana Dragaš, Miodrag Linta i Boško Obradović. Nakon diskusije pristupilo se glasanju. Sa 10 (glasova) za i dva glasa uzdržana, za predsednika Odbora za dijasporu i Srbe u regionu izabran je Miodrag Linta, a za zamenika predsednika narodna poslanica Mirjana Dragaš.

Novoizabrani predsednik Odbora Miodrag Linta je preuzeo predsedavanje sednicom, zahvalio se prisutnima na podršci i izrazio očekivanje konstruktivne saradnje i zajedničkog rada na pitanjima od važnosti za naše sunarodnike u dijaspori i regionu.

Pošto po tački „Razno“ nije bilo prijavljenih za reč, predsedavajući je zaključio rad 11. sednice Odbora.

 Sednica je završena u 12,56 časova.

SEKRETAR ODBORA PREDSEDNIK ODBORA

Vesna Matić Vukašinović Miodrag Linta